Fit-3 ta' Diċembru 2015, il-Kunsill adotta regolament li jirriforma l-Qorti Ġenerali. L-għan tar-riforma hu li l-Qorti Ġenerali tkun tista' tittratta volum ta' xogħol li qed jiżdied u li jiġi żgurat li r-rimedju legali fl-UE jkun garantit fi żmien raġonevoli. "Ir-riforma tal-Qorti Ġenerali ssaħħaħ istituzzjoni li pprovdiet impetu sinifikanti lejn l-integrazzjoni Ewropea", qal Félix Braz, Ministru għall-Ġustizzja tal-Lussemburgu u President tal-Kunsill. Il-Qorti Ġenerali hija waħda minn tliet qrati tal-Qorti tal-Ġustizzja tal-Unjoni Ewropea, waqt li t-tnejn l-oħra huma l-Qorti tal-Ġustizzja nfisha u t-Tribunal għas-Servizz Pubbliku. Il-Qorti Ġenerali hija l-qorti tal-prim'istanza għall-maġġoranza tad-deċiżjonijiet meħuda mill-Kummissjoni u mill-istituzzjonijiet u l-korpi l-oħra tal-UE, fl-oqsma kollha li jaqgħu taħt il-kompetenza tal-Unjoni Ewropea. Tisħiħ tal-Qorti Ġenerali Ir-riforma tipprevedi żieda progressiva fl-għadd ta' mħallfin fil-Qorti Ġenerali u l-fużjoni tat-Tribunal għas-Servizz Pubbliku mal-Qorti Ġenerali. Mad-dħul fis-seħħ tar-riforma, li mistenni jkun fl-aħħar ta' Diċembru 2015, l-għadd ta' mħallfin ser jiżdied bi 12. F'Settembru 2016, is-seba' karigi ta' mħallfin fit-Tribunal għas-Servizz Pubbliku ser jiġu ttrasferiti lill-Qorti Ġenerali, u magħhom jiġu allokati disa' mħallfin oħra f'Settembru 2019. B'kollox, dan ifisser 21 imħallef aktar fi tmiem il-proċess. Din iż-żieda fl-għadd ta' mħallfin ser tippermetti lill-Qorti Ġenerali tagħti sentenzi f'perjodu raġonevoli ta' żmien , f'konformità mal-Artikolu 47 tal-Karta tad-Drittijiet Fundamentali. Ser tippermetti wkoll li l-Qorti Ġenerali tiddeċiedi aktar kawżi f'awli ta' ħames imħallfin jew f'awla manja u b'hekk ikun hemm deliberazzjoni aktar profonda f'kawżi importanti. Is-sostituzzjoni parzjali futura tal-imħallfin ser tkun organizzata b'mod li l-istati membri jinnominaw kandidati għal żewġ karigi. L-għan ser ikun li tiġi żgurata kemm jista' jkun l-ugwaljanza bejn is-sessi fl-għamla tal-Qorti Ġenerali. Sal-2021 il-Qorti tal-Ġustizzja ser ikollha tirrapporta dwar il-funzjonament tal-Qorti Ġenerali u tagħmel proposti leġislattivi biex temenda l-istatut tagħha fejn ikun xieraq. Żieda aktar mgħaġġla fil-volum ta' kawżi Ir-riforma twieġeb għal żieda aktar mgħaġġla fil-volum ta' kawżi tal-Qorti Ġenerali. Skont l-aħħar ċifri, l-għadd ta' kawżi ġodda li jitressqu kull sena quddiem il-Qorti Ġenerali żdied minn inqas minn 600 qabel l-2010 għal 912 fl-2014, li rriżulta f'total mingħajr preċedent ta' 1270 kawża pendenti fi tmiem Novembru 2015. Dan ir-ritmu mgħaġġel ta' żieda ta' kawżi tal-Qorti Ġenerali x'aktarx li jkompli, wara l-iżviluppi reċenti fil-kompetenzi tal-UE li x'aktarx iwasslu għal litigazzjoni, pereżempju fis-settur bankarju. Il-Qorti Ġenerali ser tirċievi wkoll madwar 200 kawża pendenti dwar kwistjonijiet ta' persunal. Żieda fit-tul tal-proċedimenti L-għadd dejjem jikber ta' kawżi jtellef lill-Qorti Ġenerali milli tagħti sentenzi fi żmien raġonevoli. Iż-żmien medju biex tingħata sentenza fil-kawżi l-aktar sensittivi ekonomikament huwa bejn erba' u ħames snin, li huwa ferm iktar miż-żmien medju ġeneralment meqjus aċċettabbli. L-Artikolu 47 tal-Karta tad-Drittijiet Fundamentali jipprevedi d-dritt li wieħed jingħata sentenza fi żmien raġonevoli. Spejjeż tar-riforma Bis-saħħa tal-isforzi mwettqa mill-Qorti, iż-żieda ta' 21 fl-għadd ta' mħallfin u l-fużjoni tat-Tribunal għas-Servizz Pubbliku mal-Qorti Ġenerali jiġu jiswew €13.5 miljun fis-sena. Dawn l-ispejjeż jipparagunaw tajjeb mas-€26.8 miljun mitluba f'diversi azzjonijiet għad-danni minħabba dewmien ta' sentenzi u jippermettu lill-ġurisdizzjoni tal-prim'istanza tal-UE twettaq il-funzjonijiet tagħha fil-limiti ta' żmien u l-istandards ta' kwalità li ċ-ċittadini u l-kumpaniji Ewropej għandhom dritt jistennew f'Unjoni bbażata fuq l-istat tad-dritt. Il-passi li jmiss Ir-regolament ser jiġi ppubblikat f'Il-Ġurnal Uffiċjali tal-Unjoni Ewropea fl-aħħar ta' Diċembru u jidħol fis-seħħ fil-jum ta' wara. Il-proċess għall-ħatra tal-ewwel 12-il imħallef addizzjonali jinsab għaddej. Il-kandidati proposti mill-istati membri konċernati (ir-Repubblika Ċeka, l-Iżvezja, Spanja, l-Ungerija, il-Polonja, Ċipru, il-Litwanja, il-Greċja, il-Latvja, il-Lussemburgu, is-Slovakkja u Malta) ser jiġu skrutinizzati u intervistati mill-kumitat stabbilit bl-artikolu 255 tat-Trattat dwar il-Funzjonament tal-UE. Il-kompitu tal-kumitat hu li jagħti opinjoni dwar l-idoneità tal-kandidati sabiex jaqdu d-dmirijiet ta' mħallef tal-Qorti Ġenerali qabel ma r-rappreżentanti tal-gvernijiet tal-istati membri jiddeċiedu dwar il-ħatriet. Regolament li jemenda l-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea tat-18 ta' Novembru 2015 Mistoqsijiet u Tweġibiet dwar ir-riforma tal-Qorti Ġenerali tat-22 ta' Ġunju 2015 Ara l-paġna tal-laqgħa